《南乡子 其三 垂丝海棠》
清代·董俞

烂漫趁新晴。绛萼秾葩蘸水明。慵倚宝栏香又软，娉婷。

惹定春光最有情。

晓幕正啼莺。浥露垂垂力不胜。浑似玉人初睡起，轻盈。

眉脸红潮醉未醒。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。